เกิดเหตุวาตภัยในพื้นที่จังหวัดลำปาง เบื้องต้นพบความเสียหาย 7 อำเภอ เสียชีวิต 1 ราย
นายชัยธวัช ศิวบวร หัวหน้าสำนักงานป้องกันและบรรเทาสาธารณภัยจังหวัดลำปาง เปิดเผยว่า เวลา 16.30 น.-19.00 น. ของวันที่ 26 มีนาคม 2564 เกิดเหตุฝนฟ้าคะนอง ลมกระโชกแรงในพื้นที่จังหวัดลำปาง และได้รับรายงานผลกระทบเบื้องต้นเกิดความเสียหาย 7 อำเภอคือ อำเภอเสริมงาม 3 ตำบล 7 หมู่บ้าน ได้แก่ ตำบลทุ่งงาม หมู่ 1 จำนวน 45 ครัวเรือน, เสาไฟฟ้าแรงสูงล้ม 13 ต้น, หมู่ 2 จำนวน 12 ครัวเรือน, หมู่ 4 จำนวน 5 ครัวเรือน และหมู่ 10 จำนวน 29 ครัวเรือน ตำบลเสริมกลาง หมู่ 8 จำนวน 2 ครัวเรือน หมู่ 9 จำนวน 1 ครัวเรือน และตำบลเสริมขวา หมู่ 1 จำนวน 1 ครัวเรือนอำเภอแม่ทะ 2 ตำบล 2 หมู่บ้าน ได้แก่ ตำบลนาครัว หมู่ 8 แผ่นโครงเหล็กผนังอาคารล้มทับบุคคล บริเวณปั๊มน้ำมันบางจาก สาขาแม่ทะ เสียชีวิต 1 ราย ทราบชื่อ นายวิชัย ไม่มีนามสกุล อายุ 39 ปี เป็นชาวไทยใหญ่ (เจ้าหน้าที่ได้ร่วมชันสูตรและญาติขอรับกลับภูมิลำเนาเพื่อทำพิธีฯ ที่จังหวัดเชียงใหม่ ) และตำบลป่าตัน หมู่ 7 (อยู่ระหว่างสำรวจ) อำเภอเกาะคา ตำบลนาแส่ง หมู่ 6 จำนวน 3 ครัวเรือน และอำเภอเถิน ตำบลเวียงมอก อำเภอแม่พริก อำเภอสบปราบ ตำบลแม่กัวะ และอำเภอเมืองลำปาง ตำบลต้นธงชัย หมู่ 1 และหมู่ 2 อยู่ระหว่างสำรวจความเสียหายเพื่อให้ความช่วยเหลือต่อไปกรมอุตุนิยมวิทยา รายงานสภาพอากาศของภาคเหนือ โดยมีอากาศร้อนถึงร้อนจัด กับมีฟ้าหลัวในตอนกลางวัน โดยมีฝนฟ้าคะนองร้อยละ 20 ของพื้นที่และมีลมกระโชกแรงบางแห่ง ส่วนมากบริเวณจังหวัดเชียงใหม่ ลำพูน ลำปาง ตาก สุโขทัย กำแพงเพชร น่าน แพร่ อุตรดิตถ์ พิษณุโลก และเพชรบูรณ์ อุณหภูมิต่ำสุด 20-27 องศาเซลเซียส อุณหภูมิสูงสุด 37-41 องศาเซลเซียส ลมตะวันตกเฉียงใต้ ความเร็ว 10-20 กม./ชม. และคาดหมายลักษณะอากาศในช่วงวันที่ 27 - 28 มีนาคม 2564 อากาศร้อนถึงร้อนจัดกับมีฟ้าหลัวในตอนกลางวัน โดยมีฝนฟ้าคะนอง ร้อยละ 10-20 ของพื้นที่ กับมีลมกระโชกแรงบางแห่ง ส่วนในช่วงวันที่ 29 มีนาคม - 1 เมษายน 2564 อากาศร้อนถึงร้อนจัดกับมีฟ้าหลัวในตอนกลางวัน อุณหภูมิต่ำสุด 21-26 องศาเซลเซียส อุณหภูมิสูงสุด 36-41 องศาเซลเซียส ลมตะวันตก ความเร็ว 15-20 กม./ชม.